10/12/2009 | Administración LocalMunicipal
Outes
Normativa

ANUNCIO O Concello de Outes, en cumprimento do que dispoñen o artigo 70.2 da Lei 7/1985, do 2 de abril, reguladora das bases de réxime local, e 17.4 da Lei reguladora das facendas locais (Rdl 2/2004, do 5 de marzo) publica a Ordenanza fiscal reguladora do prezo público pola prestación do servizo de axuda no fogar, que aprobou o Pleno da Corporación na sesión do 27 de agosto do 2009 e que se expuxo regulamentariamente ao público por medio de anuncio no taboleiro de edictos e na páxina dixital da Corporación, e no Boletín oficial da Provincia da Coruña n.º 206, do 21 de setembro do 2009, sen que se presentasen suxestións ou reclamacións. O texto é como segue: “Artigo 1.º. Concepto. O Concello de Outes establece a taxa pola prestación do servizo de axuda no fogar ao abeiro do que dispoñen o artigo 106 da Lei 7/85, de 2 de abril, reguladora das bases do réxime local, e 20 a 27 da Lei reguladora das facendas locais (Rdlex.2/2004, do 5 de marzo). Artigo 2.º. Persoas obrigadas ao pagamento.1. Están obrigadas ao pagamento as persoas beneficiarias do servizo de axuda no fogar que: a) Estean recoñecidas como dependentes ao abeiro da Lei 39/2006, de 14 de decembro, de promoción da autonomía persoal e atención ás persoas en situación de dependencia, dispoñan de Plan Individualizado de Atención (PIA) no que se lle recoñeza o dereito ao citado servizo calquera que sexa a súa modalidade, e estean de alta no servizo municipal de acordo co Regulamento municipal correspondente. b) Accedan ao servizo por libre concorrencia e estean de alta de acordo co Regulamento municipal correspondente.2. Se a persoa beneficiaria carece de capacidade xuridica para obrar, a obrigación recaerá sobre quen a represente legalmente ou, no seu caso, quen exerza de feito o seu coidado. Artigo 3.º. Contía.1. A contía do prezo público regulado nesta ordenanza é a que se fixa nas tarifas que conteñen os apartados seguintes. Para os efectos de aplicación das tarifas tómase como base o custo da hora de prestación do servizo en 12,00 €. 2. Reducións. A participación das persoas beneficiarias no financiamento do servizo de axuda no fogar fíxase en función do custo do servizo que se lles preste e da súa capacidade económica persoal, consonte á seguinte táboa: En ningún caso a contribución económica da persoa usuaria poderá ser superior ao 65% do custo efectivo do servizo prestado pola entidade local. O Concello poderá recoñecer a gratuidade do servizo nos casos en que a problemática principal da unidade de convivencia sexa a desestruturación familiar e a finalidade da actuación pública sexa a protección e integración social de menores de idade en risco de exclusión, consonte o criterio do técnico responsable do servizo e por medio de resolución motivada de Alcaldía.3. Capacidade económica da persoa usuaria do servizo. Determínase de acordo cos criterios que se sinala a seguir en atención a súa renda e, se é o caso, ao seu patrimonio. No caso de que a persoa beneficiaria tivese cónxuxe ou parella de feito, entenderase como renda persoal a metade da suma dos ingresos de ambos os dous membros da parella. Tamén se terán en conta as persoas que convivan con ela e sexan economicamente dependentes, de acordo cos parágrafos seguintes: a) A renda valorarase atendendo aos ingresos netos que se perciban que comprenden os rendementos de traballo, incluídas pensións e prestacións de previsión social, calquera que sexa o seu réxime; os rendementos de capital mobiliario e inmobiliario; os rendementos das actividades económicas e as ganancias e perdas patrimoniais. b) Para o cómputo do patrimonio aplícase a normativa fiscal en vigor sobre o patrimonio. Enténdese por patrimonio o conxunto de bens e dereitos de contido económico de que sexa titular a persoa usuaria do servizo, con dedución das cargas e gravames que diminúan o seu valor, así como das débedas e obrigacións persoais das que deba responder. Están exentos do cómputo a vivenda habitual na que se preste o servizo e os bens e dereitos cualificados como exentos na normativa aplicable sobre o imposto do patrimonio. c) A capacidade económica por razón de renda determínase dividindo a renda ou rendas computables, de acordo cos parágrafos anteriores, entre a suma dos seguintes convivintes: o perceptor ou perceptores de rendas computadas e, se é o caso, o cónxuxe e os ascendentes ou fillos menores de 25 anos, ou maiores desta idade en situación de discapacidade, que dependan economicamente dos citados perceptores. d) A capacidade económica resultante será a correspondente á renda da persoa usuaria calculada de acordo cos parágrafos anteriores, incrementada, se fose o caso: co 5% do valor do patrimonio neto que supere o mínimo exento para a declaración do imposto sobre o patrimonio en vigor, a partir dos 65 anos; co 3%, dos 35 aos 65 anos; e cun 1%, para as persoas de menos de 35 anos. e) Para computar a renda ou o patrimonio teranse en conta os datos correspondentes á última declaración fiscal dispoñible ou pensión coñecida.4. Para determinar a capacidade económica da persoa solicitante, o Concello de Outes poderá acceder aos datos fiscais e de patrimonio, que poderá reclamarlles de oficio ás administracións competentes na materia, coa autorización expresa e por escrito da persoa beneficiaria. Artigo 4.º. Condicións de pagamento.1. A obrigación de pagamento do prezo público xorde cando se inicie a prestación do servizo.2. A retribución dos prezos será instantánea pero as liquidacións practicaranse por meses naturais e deberán ser aboadas polas persoas beneficiarias nos primeiros cinco días soltos do mes seguinte, por medio de cargo na conta corrente que se indique no contrato do servizo, ou ingreso na conta corrente que o Concello sinale ao subscribir o antedito contrato.3. Os suxeitos pasivos están obrigados a comunicar calquera alteración que se produza nos seus ingresos ao longo do período impositivo, así como a actualizar anualmente os datos para calcular a súa renda.4. Ao terse en conta na fixación de prezos as circunstancias económicas das persoas beneficiarias, non se establece ningún outro sistema de exención ou bonificación.5. Nos casos de suspensión temporal do servizo durante un período non superior a 2 meses por causas de forza maior, e non superior a 1 mes por vontade propia, continúa vixente a obrigación de aboar a cota correspondente á aportación da persoa beneficiaria.6. A débeda polo prezo público poderá esixirse polo procedemento administrativo de constrinximento.7. A falla de pagamento do prezo correspondente a dous meses, sen que concurra unha causa xustificada, significará a imposibilidade de manter o servizo mentres non se aboen as débedas pendentes. Artigo 5.º. Normas de xestión.1. Aprobada a alta no servizo, esta manterase vixente mentres non varíen as circunstancias que motivaron a admisión. Serán aplicables as normas sobre extinción do dereito ao servizo que contén o regulamento municipal correspondente.2. Con periodicidade anual ou, se é o caso, cando se rexistren cambios na situación das persoas usuarias, os servizos sociais municipais requirirán que xustifiquen documentalmente a súa situación económica e patrimonial para os efectos de actualizar a súa renda e o prezo público.3. Iniciada a prestación do servizo e consonte o regulamento municipal para persoas en situación de dependencia, o Concello incluirá as persoas beneficiarias na lista de contribuíntes do prezo público.4. O pagamento do prezo público realizarase na forma que isnala o artgio 4.2 anterior. Disposición derradeira. Esta ordenanza entrará en vigor ao día seguinte da súa publicación no Boletín Oficial da Provincia da Coruña.” Contra esta ordenanza pódese interpoñer recurso contencioso administrativo perante a Sala correspondente do Tribunal Superior de Xustiza de Galicia no prazo de dous meses des que se publique este anuncio no Boletín oficial da Provincia da Coruña. Outes, 12 de novembro do 2009. O ALCALDE Carlos E. Carmen Maribel Tuto Agachi